昭文不鼓琴赋
吴晃 (Tang)
息弦轸兮。大朴元同。忘琴音兮。至人守中。道不缘情。则去声而外寂。德惟抱素。故含和而内融。于是见高士之心。出常人之境。其养贵默。其伎尚静。及卷怀而克顺。反不鼓而是逞。蕴艺如何。元德靡他。知迷则达。用晦实多。虚张不弹。俾指节而交畅。全声入妙。吻心曲而同和。且人心静为常。琴心虚为主。将宁体于道枢。亦守器于德宇。怀之无故。常寂响而有馀。用之则亏。乃含音而莫吐。故自适于胸臆。亦何用于角羽。颜子所以如愚。昭文由是不鼓。近情好乐。尚德养空。罢奏南音。悟人间之客寄。不操三峡。体山下之泉蒙。斯怀柔之古者。竟生白于仙宫。夫动极则静。音繁不复。守朴外真。含虚内肃。施弦罔举。则见素而如丝。沈声莫发。乃繁根而犹木。因雅韵而不奏。识道情之所蓄。此则恬然谁与。寂尔自耽。希夷既造。妙理难探。栗里无弦。渊明则矫。王门碎质。安道更惭。是以饰外者贵其体备。厚内者尚其包含。于戏。琴心悬解。幽响何答。于以闲和。于以虚纳。十指攸措。咸制动而是宜。五音知常。各处寂而不杂。故琴默而美昭。信仁静而道合。